ยอดเช็คเด้งไตรมาสแรกลดลง
มูลค่าหายวับ3.6พันล้านบาท ยอดใช้เช็คเพิ่มสะท้อนภาพศก.
3 พ.ค. 2555

มูลค่าหายวับ3.6พันล้านบาท ยอดใช้เช็คเพิ่มสะท้อนภาพศก. 
ธปท.เผยเช็คเด้งไตรมาสแรกปีนี้ลดลง 3 หมื่นฉบับ มูลค่าลดลง 3,620 ล้านบาท แม้จะมีการใช้เช็คในการจ่ายชำระค่าสินค้าและบริการเพิ่มขึ้น 
ธนาคารแห่งประเทศไทย (ธปท.) รายงานการให้บริการเช็คเรียกเก็บผ่านศูนย์ชำระเงินทั่วประเทศสิ้นไตรมาสแรกปีนี้ พบว่า มีปริมาณเช็คเรียกเก็บเงินตามเช็คในเขตกรุงเทพฯ และปริมณฑล ที่เรียกเก็บผ่านศูนย์หักบัญชีอิเล็กทรอนิกส์ การเรียกเก็บเงินตามเช็คในเขตภูมิภาคที่เรียกเก็บผ่านสำนักหักบัญชีจังหวัด และการเรียกเก็บเงินตามเช็คข้ามเขตสำนักหักบัญชีที่เรียกเก็บผ่านระบบงานของ ธปท.รวมทั้งสิ้น 18.41 ล้านฉบับ เพิ่มขึ้น 2.05 ล้านฉบับ หรือ 12.52% เมื่อเทียบกับไตรมาสก่อนหน้าที่มีปริมาณ 16.36 ล้านฉบับ 
เช็คเรียกเก็บทั้งหมดมีมูลค่าทั้งสิ้น 8.97 ล้านล้านบาท เพิ่มขึ้น 9.72 แสนล้านบาท หรือ 12.16% เมื่อเทียบกับไตรมาสก่อนหน้าที่มีมูลค่า 7.99 ล้านล้านบาท จากข้อมูลดังกล่าวสะท้อนว่าปริมาณการใช้เช็คในระบบเพิ่มขึ้นอย่างต่อเนื่องทั้งปริมาณและมูลค่า
อย่างไรก็ตาม เมื่อพิจารณาดูเช็คที่ไม่มีเงินหรือเช็คเด้ง พบว่า มีปริมาณทั้งสิ้น 1.67 แสนฉบับของเช็คเรียกเก็บ ลดลง 3 หมื่นฉบับหรือ 15.28% เมื่อเทียบกับเช็ดเด้งในไตรมาสก่อนหน้าที่มี 1.97 แสนฉบับ โดยเช็คเด้งมีมูลค่า 2.19 หมื่นล้านบาท ลดลง 3,620 ล้านบาท หรือ 14.21% เมื่อเทียบกับไตรมาสก่อนหน้าที่ 2.55 หมื่นล้านบาท เป็นการลดลงทั้งปริมาณและมูลค่า สะท้อนความสามารถของผู้ประกอบการหรือผู้ออกเช็คว่า มีความสามารถในการชำระที่ดีขึ้น ตามแนวโน้มเศรษฐกิจที่เริ่มดีขึ้น
ทั้งนี้ เมื่อดูในรายละเอียดผ่านศูนย์ต่างๆ พบว่า การเรียกเก็บเงินตามเช็คในเขตกรุงเทพฯ และปริมณฑล มีปริมาณเช็คลดลงมากที่สุด 2.47 หมื่นฉบับ หรือ 19.16% จาก 1.29 แสนฉบับ ในไตรมาส 4 ปีที่ผ่านมา เหลือ 1.04 แสนฉบับ ในไตรมาสแรกปีนี้ โดยมูลค่าเช็คเด้งลดลงมากสุด 3,500 ล้านบาท หรือ 18.42% จาก 1.9 หมื่นล้านบาท เหลือ 1.55 หมื่นล้านบาท
รองลงมาเป็นเช็คที่เรียกเก็บเงินตามเช็คในเขตภูมิภาคมีปริมาณเช็คเด้งลดลง 2,292 ฉบับ หรือ 7.76% จาก 2.95 หมื่นฉบับ เหลือ 2.72 หมื่นฉบับ โดยมูลค่าเช็คเด้งลดลง 140 ล้านบาท หรือ 3.66% จาก 3,830 ล้านบาท เหลือ 3,690 ล้านบาท และการเรียกเก็บเงินตามเช็คข้ามเขตสำนักหักบัญชีฯ ลดลงน้อยที่สุด โดยปริมาณเช็คเด้งลดลง 3,052 ฉบับ หรือ 7.99% จาก 3.82 หมื่นฉบับ เหลือ 3.52 หมื่นฉบับ โดยมูลค่าเช็คเด้งเพิ่มขึ้น 2 ล้านบาท หรือ 0.75% จาก 2,650 ล้านบาท เพิ่มเป็น 2,670 ล้านบาท